b'\n_START_ARTICLE_\nDumitru Constantin Dulcan\n_START_SECTION_\nInteligen\xc8\x9ba materiei\n_START_PARAGRAPH_\nCartea sa \xe2\x80\x9eInteligen\xc8\x9ba materiei\xe2\x80\x9d a fost distins\xc4\x83 \xc3\xaen 1992, cu premiul Academiei Rom\xc3\xa2ne pentru filozofie \xe2\x80\x9eVasile Conta\xe2\x80\x9d._NEWLINE_\xc3\x8en aceast\xc4\x83 carte, publicat\xc4\x83 \xc3\xaen 1981, autorul \xc3\xaencerca s\xc4\x83 arate c\xc4\x83 \xe2\x80\x9e\xc8\x99tiin\xc8\x9ba de\xc8\x9binea, deja\xe2\x80\x9d, dovezile existen\xc8\x9bei lui Dumnezeu, manifestat \xc3\xaen toate formele vii._NEWLINE_Autorul sus\xc8\x9bine c\xc4\x83 sistemul nervos nu este singura structur\xc4\x83 capabil\xc4\x83 de a prelucra informa\xc8\x9bie la nivelul organismelor vii \xc8\x99i admite existen\xc8\x9ba, la nivelul tuturor celulelor, a unei structuri care supline\xc8\x99te func\xc8\x9bia sistemului nervos. Opiniile sale s-au al\xc4\x83turat celor ale unui cercet\xc4\x83tor ca Bruce Lipton, care baz\xc3\xa2ndu-se pe observa\xc8\x9bii a postulat inteligen\xc8\x9ba celulelor  (Lipton fiind \xc3\xaens\xc4\x83 unul dintre cei ignora\xc8\x9bi de trendul majoritar al \xc8\x99tiin\xc8\x9bei descris fiind de c\xc4\x83tre chirurgul oncolog David Gorski drept cineva care \xc3\xaen\xc8\x9belege \xc3\xaen mod eronat biologia evolu\xc8\x9bionist\xc4\x83)._NEWLINE_Conform jurnalistului Marius Vasileanu, cartea "Inteligen\xc8\x9ba materiei" \xe2\x80\x9ea fost una dintre cele mai inspirate \xc8\x99i subversive formule de a vorbi \xc3\xaen plin comunism despre minunile f\xc4\x83cute de Dumnezeu\xe2\x80\x9d_NEWLINE_\xc8\x99i \xe2\x80\x9euna dintre importantele contribu\xc8\x9bii ale cercet\xc4\x83rii rom\xc3\xa2ne\xc8\x99ti (inclusiv de ordin militar) aflat\xc4\x83 la grani\xc8\x9ba dintre \xc8\x99tiin\xc8\x9b\xc4\x83 \xc8\x99i spiritualitate\xe2\x80\x9d.\n_START_SECTION_\nActivitatea medical\xc4\x83\n_START_PARAGRAPH_\nDe profesie medic militar, cu specializ\xc4\x83rile neurologie \xc8\x99i psihiatrie, Dulcan \xc8\x99i-a legat numele de Spitalul Militar Central din Bucure\xc8\x99ti, unde a condus sec\xc8\x9bia de neuropsihiatrie, apoi clinica de neurologie, av\xc3\xa2nd gradul militar de general de brigad\xc4\x83 \xc3\xaencep\xc3\xa2nd cu 1993._NEWLINE_Conferen\xc8\x9biar universitar din 1993 \xc8\x99i apoi profesor universitar din 1998, pred\xc4\x83 la Universitatea \xe2\x80\x9eTitu Maiorescu\xe2\x80\x9d din Bucure\xc8\x99ti, unde este \xc8\x99ef al catedrei de neurologie._NEWLINE_Este membru al unor societ\xc4\x83\xc8\x9bi \xc8\x99tiin\xc8\x9bifice na\xc8\x9bionale \xc8\x99i interna\xc8\x9bionale (Academia American\xc4\x83 de Neurologie, Societatea European\xc4\x83 de Neurologie, Organiza\xc8\x9bia Interna\xc8\x9bional\xc4\x83 de Cercetare a Creierului), precum \xc8\x99i pre\xc8\x99edinte al Societ\xc4\x83\xc8\x9bii Rom\xc3\xa2ne de Acupunctur\xc4\x83.'